AFRIKAANSE OPSOMMING: Hierdie tesis lewer resultate van die elektromagnetiese ontleding van die Hydrogen Epoch of Reionization Array (HERA) eksperiment se skottel en voer. Die uitdagende wetenskapsdoel vir HERA is die opsporing en karakterisering van die Epog van Herionisasie (EoR) se drywing. Deur ’n ondersoek te doen van die HERA skottel, word dit bepaal dat die panele waaruit die skottel saamgestel is, nie ’n groot afwyking van ’n perfekte parabool veroorsaak nie. Die skerm bo-op die skottel veroorsaak wel variasies in die aanwins teenoor frekwensie. Die wedersydse-koppeling tussen ’n aantal HERA elemente het nie ’n groot invloed nie, selfs sonder die skerm. By 150 MHz word daar gevind dat die HERA skottel ’n sigveld van ongeveer 9˚ het en sy-lob vlakke van 15 dB minder as die hoofbundel, wat ’n aanwins van 25 dB het. Die drywingspatroon by die horison word gemeet by ongeveer 40 dB minder as die hoofbundel. Die uv-dekking van HERA word bereken vir ’n nou-verpakte seshoek konfigurasie. Met die insluiting van wydomliggende elemente, verbeter die uv-dekking aansienlik en word daar aangedui dat HERA uitstekende beeld-vermoëns sal hê. Die vertraging-spektrum tegniek wat gebruik word deur HERA sterrekundiges word ondersoek en toegepas op die HERA skottel met behulp van elektromagnetiese simulasies en post-verwerking. Dit word vasgestel dat weerkaatsings van die skottel nie voldoen aan die -60 dB seinsterkte na 60 ns spesifikasie nie. Inteendeel, die weerkaatsings word gemeet by -35 dB. Resultate van modellering en optimering in die frekwensiegebied van alternatiewe voere vir HERA word vergelyk met die huidige PAPER voer. Dit sluit verskeie weergawes van die strikdasvoer, ’n geskaalde PAPER voer en ’n kronkelende voer in, wat ook gebou en getoets is. Daar word aangetoon dat so ’n poging, in samewerking met ’n reflektor, uitdagend is as gevolg van die lae-frekwensie band.